Ńdɔ fɔ́ɔ́ ńnam ósə̄ ó ngáman tógan ébāŋ dzīdzīá, á ńsə̌ŋ yā ásū ḿbɛ́ Mə̄ndím, bɔ́ ai Esdras ǹsaŋ bəkálada nə́ á zu ai Kálada Mvéndé Mōsɛs, yǎ Ńtondôbə a ngávə́ Ísraɛ̂l. 2Ńdɔ̄ á fada Esdras á ngāsɔ́ ai Kálada Mvéndé á zāŋ étítíb bod dzí, tɔ nə́ fam, tɔ́ nə́ biníngá, é dzóm ésə̄ é ngábə́ dzǎm wōg bībúg yā Kálada. Dzǎm tē á ngábɔban ámǒs ósú yā ngɔn zamgbála. 3Bə́ tə́lə̄ nə́ ǹnam ósə̄ ó vógolo bibúg bí Kálada mvéndé. 4Esdras, ǹsaŋ bəkálada a ngábə́ tə́lə̄ á bítaŋan bə́ ngálóŋ ású é dzam dí, á mgbág dzīē bod bə́ ngábə́ tə́lə̄ nâ: Matitya, Shɛma, Anaya, Uriya, Hilkiya, ai Maaséya á ḿbɔ̄ ńnōmo woé, á ḿbɔ̄ ngála woé: Pedaya, Mishael, Malkiya, Hashum, Hasbadana, Zakarya, ai Meshulam. 5Ńdɔ Esdras a ngáyáī Kálada, ǹnam ósə̄ ó bəbəgə nyé, amú á ngābə́ tə́lə̄ bɔ́ á ńló á yób; ǹnyie anə́ á ngáyáī Kálada nálā, bod bə́sə̄ bə́ tə́bə̄ tə́tə̄lə́. 6Ńdɔ̄ Esdras á man və́ Ńtondôbə Zambá nēn ngāŋ, ǹnam ósə̄ ó yə́bə́, bɔ́ nâ: Amɛn, Amɛn ! Bə́ sámá mɔ́ á yób. Bə́ ngávə́ Ńtondôbə olugú bə́ lúigi miǹló á sí. 7Yéshua, Bani, Shérévya, Yamîn, Akuv, Shabtái, Hodiya, Maaséya, Kelita, Azarya, Yozavad, Hanân, Pelaya, bəlevíta bə́ ngafəlan ayɔŋ Mvéndé, ayɔŋ dɔ̂ á tə́lə̄ tə́tēlə́ vóm ḿbɔ̄g. Bə́ ngábə́ láŋa Mvéndé Zambá á sááŋ, bə́ timigǐ fə dzɔ̌, bə́ bɔ̌ fə̄ nâ bod bə́ tóán wóg ńlāŋán. 9Ńdɔ̄ hḿ Néhemi Néhémi yǎ á ngābə́ ngɔ́mɔna, Esdras fada ai ǹtil bəkálada, ai bəlevítǎ yā bə́ yə́gə̄lə̄ bod bə́ ngádzó ai bod bə́sə̄ nâ: “Ámōs ví ó nə m̀fúfúb ámǒs ású Ńtondôbə Zambá wāān; mí bə́ yəb ngə́ á yón, amú bod bə́sə̄ bə́ yóno ábōg bə́ wógo bibúg yā Mvéndé. 10Ńdɔ̄ fə Esdras ā dúgan dzó ai bɔ́ naa : “Sobán mǐ kə myǎdí bíyə́m bí nə̄ mə́vɔ̄ŋ, mǐ nyâ é wɔ̂n a nə́ súg yǎ ḿbəŋ, mǐ lómō fə ébá bábə̄lə̄ kīg dzóm mə̄tóm; amú ámōs dī á nə m̀fúfúb ámǒs Ǹtondôbə wǎn. Tə myǎtɔbɔ á məlúnga, amú miǹtag mí Ńtondôbə mí nə ngul dzǎn.’’ 11Bəlevíta bə́ ngadzum bod ǹkɔ́bɔ, bɔ́ nâ: “Tɔbán bivól ámōs dí á nə m̀fúfúb ámǒs; dzǒgán məlúnga.” 12Ńdɔ̄ á ńnam ó ngáman sob, bə́ ngakə bádī, bə́ nyâ, bə́ lómo bod bikaí, bə́ sambaga abuí; amú bə́ ngáwóg é mam bə́ ngáyəgələ bɔ́.